**มาตรการดูแลและเยียวยาผลกระทบจาก COVID-๑๙ ต่อเศรษฐกิจไทยทั้งทางตรงทางอ้อม ระยะที่ ๓**

เมื่อวันที่ ๗ เม.ย. ๒๕๖๓ ครม. ได้มีมติเห็นชอบมาตรการดูแลและเยียวยาผลกระทบจากไวรัส COVID-๑๙ ต่อเศรษฐกิจไทยทั้งทางตรงและทางอ้อม ระยะที่ ๓ ตามที่กระทรวงการคลังเสนอ เพื่อบรรเทาผลกระทบดังกล่าวต่อระบบเศรษฐกิจ ป้องกันไม่ให้สถานการณ์รุนแรงเข้าขั้นวิกฤติจนต้องสูญเสียทรัพยากรทางเศรษฐกิจและการเงิน ที่มากเกินจำเป็นอันจะเป็นภาระให้กับประเทศในอนาคต และวางรากฐานเพื่อให้การฟื้นตัวของเศรษฐกิจหลังจาก ที่สถานการณ์การแพร่ระบาดคลี่คลายดีขึ้น โดยมีรายละเอียด ดังนี้

1. **ร่าง พ.ร.ก. เพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบฯ พ.ศ. ....** (ร่าง พ.ร.ก. กู้เงินฯ) ให้อำนาจกระทรวงการคลังกู้เงินกรอบวงเงินไม่เกิน ๑ ล้านล้านบาท แบ่งออกเป็น (๑) แผนงานด้านสาธารณสุขและแผนงานเยียวยาผู้ได้รับผลกระทบ วงเงิน ๖ แสนล้านบาท ครอบคลุมการช่วยเหลือและเยียวยาให้กับประชาชน เกษตรกร และผู้ประกอบการที่ได้รับผลกระทบ และแก้ไขปัญหาการแพร่ระบาดของ COVID-๑๙ ทางการแพทย์และสาธารณสุข และ (๒) แผนงานฟื้นฟูเศรษฐกิจและสังคม วงเงิน ๔ แสนล้านบาท ครอบคลุมโครงการสนับสนุนและเสริมสร้างความเข้มแข็งให้เศรษฐกิจในพื้นที่ (local economy) เพื่อสร้างงาน/อาชีพ รวมทั้งพัฒนาโครงสร้างพื้นฐานในชุมชน
2. **มาตรการเพื่อรักษาเสถียรภาพทางเศรษฐกิจและระบบการเงิน** เพื่อเพิ่มสภาพคล่องให้แก่ผู้ประกอบการ SMEs และรักษาเสถียรภาพตลาดตราสารหนี้ภาคเอกชน โดยตราร่าง พ.ร.ก. ๒ ฉบับ ดังนี้

**๒.๑ ร่าง พ.ร.ก. ให้ความช่วยเหลือทางการเงินแก่ SMEs ที่ได้รับผลกระทบฯ** **พ.ศ. ....** (ร่าง พ.ร.ก. soft loan) กำหนดให้ ธปท. สามารถปล่อยสินเชื่อดอกเบี้ยต่ำ (soft loan) ให้แก่ธนาคารพาณิชย์และสถาบันการเงินเฉพาะกิจในอัตราร้อยละ ๐.๐๑ ต่อปี วงเงิน ๕ แสนล้านบาท เพื่อให้ธนาคารพาณิชย์และสถาบันการเงินเฉพาะกิจปล่อยสินเชื่อใหม่เพิ่มเติมในอัตราดอกเบี้ยร้อยละ ๒.๐ แก่ผู้ประกอบการ SMEs ที่มียอดสินเชื่อคงค้างเดิมไม่เกิน ๕๐๐ ล้านบาท ทั้งนี้ ผู้ประกอบการไม่ต้องชำระเงินต้นและดอกเบี้ยสำหรับสินเชื่อที่ได้เพิ่มเติมในระยะ ๖ เดือนแรก นอกจากนี้ ยังมีโครงการให้ธนาคารพาณิชย์และสถาบันการเงินเฉพาะกิจพักชำระหนี้เดิมทั้งเงินต้นและดอกเบี้ยให้ผู้ประกอบการ SMEs เป็นระยะเวลา ๖ เดือน ให้แก่ผู้ประกอบการ SMEs ที่เป็นลูกหนี้ชั้นดี และมีวงเงินสินเชื่อไม่เกิน ๑๐๐ ล้านบาท

**๒.๒ ร่าง พ.ร.ก. สนับสนุนสภาพคล่องเพื่อดูแลเสถียรภาพตราสารหนี้ภาคเอกชน** **พ.ศ. ....** (ร่าง พ.ร.ก. BSF) กำหนดให้จัดตั้งกองทุนเสริมสภาพคล่องเพื่อลดความเสี่ยงของการระดมทุนในตลาดตราสารหนี้ภาคเอกชน (Corporate Bond Liquidity Stabilization Fund – BSF) และให้ ธปท. สามารถซื้อขายหน่วยลงทุนในกองทุนดังกล่าว ไม่เกิน ๔ แสนล้านบาท

1. **มาตรการอื่น ๆ**

๓.๑ ร่าง พ.ร.ฎ. กำหนดจำนวนเงินฝากที่ได้รับการคุ้มครองเป็นการทั่วไป พ.ศ. .... โดยขยายระยะเวลาการคุ้มครองเงินฝากที่ระดับ ๕ ล้านบาท ไปจนถึงวันที่ ๑๐ สิงหาคม ๒๕๖๔

๓.๒ มาตรการสินเชื่อดอกเบี้ยต่ำสำหรับผู้ประกอบธุรกิจการเงินที่ไม่ใช่สถาบันการเงิน (Non-banks)

๓.๓ การปรับลดอัตราเงินนำส่งของสถาบันการเงินเป็นการชั่วคราว จากอัตราร้อยละ ๐.๔๖ ต่อปี เหลือร้อยละ ๐.๒๓ ต่อปี เพื่อให้สถาบันการเงินมีต้นทุนต่ำลง ซึ่งจะนำไปสู่การลดอัตราดอกเบี้ยเงินกู้ของสถาบันการเงินดังกล่าวเพื่อช่วยบรรเทาภาระหนี้ของภาคธุรกิจและประชาชน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

กองสนเทศเศรษฐกิจ กรมเศรษฐกิจระหว่างประเทศ

เมษายน ๒๕๖๓